| EFE

"El Barça és un club que sempre m'ha apassionat i encara avui m'apassiona. Vaig parlar amb els meus companys, però vaig provar alguna cosa nova". Així explica Neymar Jr, en una entrevista a ESPN, el sentiment que guarda d'un conjunt blaugrana d'on va marxar "després de prendre una decisió molt difícil". El davanter brasiler reconeix que "hi va haver moments" on va dubtar i va pensar a quedar-se: "No me'n vaig". Els dubtes, afirma, van durar dues setmanes, però finalment va acabar decidint marxar per "buscar un no repte, quelcom nou, noves dificultats".

L'atacant, que fa pocs dies va reiterar el seu compromís amb el PSG, s'ha mostrat molest per les crítiques rebudes per alguns exjugadors per haver estat enxampat ballant durant el carnestoltes a Salvador, al Brasil, mentre es recuperava d'una lesió al peu. "Em va molestar. Estava lesionat, però podia caminar. Feia dos mesos que entrenava. El que més em fastigueja és veure exjugadors parlant sobre això. Ells van jugar i van fer el mateix, i algunes coses pitjors", ha lamentat.

Neymar també parla de les constants acusacions de jugador que s'acostuma a tirar: "Les persones es posen més a favor de qui pega que no pas de qui dribla. La meva forma de jugar ja la coneixen: és agafar la pilota i anar a l'atac. La meva millor qualitat sempre va ser driblar. M'incomoden aquest tipus de crítiques sobre el camp. El meu estil és el que fa que les persones vagin al camp. Ningú va a veure puntades de peu. Si volguessin això, anirien a veure MMA o boxa. M'agrada el meu futbol i així continuaré per un bon temps". Neymar, a més, justifica que per culpa del seu estil ha caigut lesionat dos cops: "Després de set mesos vaig tornar a patir la mateixa lesió per intentar mantenir-me dempeus. I allà es preguntaven per què no em vaig deixar caure. Quan he de seguir la jugada acostumo a patir quatre faltes i allà és quan diuen que em tiri. És complicat".